РЕГЛАМЕНТ (ЕО) № 1345/2008 НА КОМИСИЯТА
от 23 декември 2008 година
за изменение на Регламент (ЕИО) № 2136/89 на Съвета за установяване на общи стандарти за търговия с консервирани сардини и търговските описания за консервирана сардина и продукти тип сардина
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 2, параграф 3 от него,
като има предвид, че:
(1)
Регламент (ЕО) № 104/2000 предвижда възможността за прилагане на общите стандарти за търговия с риба и рибни продукти в Общността, и по-специално за да се облекчи търговията, основана на лоялна конкуренция. Тези стандарти могат да се отнасят и до етикетирането.
(2)
Регламент (ЕИО) № 2136/89 на Съвета (2) установява общи пазарни стандарти за търговия с консервирани сардини и търговските описания за консервирана сардина и продукти тип сардина в Общността.
(3)
Голямото разнообразие в доставянето на консервирани продукти, представяни и търгувани в Общността по същия начин като консервирана сардина, налага на потребителя да бъде предоставена достатъчно информация за идентичността и основните характеристики на даден продукт. За целта се налага да бъдат изменени настоящите правила за търговските описания относно консервирани продукти, представяни и търгувани в Общността по същия начин като консервираната сардина.
(4)
За тази цел следва да бъдат взети под внимание измененият през 2007 г. стандарт Codex STAN94 на Codex Alimentarius, както и конкретните условия, които преобладават на пазара на Общността.
(5)
В интерес на прозрачността на пазара, лоялната конкуренция и многообразието на избора е необходимо към видовете, разрешени за използване в консервирани продукти тип сардина, да бъде добавен и видът Strangomera bentincki.
(6)
За да бъде подобрено разпознаването на продуктите от тип сардина, следва да се използват като обозначителни термини научното име на вида и географският район на улова.
(7)
Изискванията, посочени в настоящия регламент, следва да се прилагат, без да се нарушава Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (3).
(8)
Следователно Регламент (ЕИО) № 2136/89 следва да бъде съответно изменен.
(9)
За да могат операторите да се адаптират към новите изисквания, следва да бъде предвиден преходен период относно пласирането на пазара на продукти, съобразени с настоящата версия на Регламент (ЕИО) № 2136/89.
(10)
Управителният комитет по рибните продукти не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2136/89 се изменя, както следва:
1.
В член 1а, параграф 2 се добавя следната буква:
„к)
Strangomera bentincki“.
2.
Член 7а се заменя със следното:
„Член 7а
1. Без да се засяга Директива 2000/13/ЕО, консервирани продукти тип сардина могат да се търгуват в Общността под търговско описание, което се състои от думата „сардина“, допълнена от научното наименование на вида риба и географския район на улов на вида.
2. Там където описанието, предвидено в параграф 1, се поставя върху контейнери с консервирани продукти тип сардина, това се прави в ясна и четлива форма.
3. Научното наименование включва при всеки случай родовото и специфичното латинско наименование.
4. Географският район се указва чрез едно от наименованията, изброени в първата колона от приложението, като се вземе предвид съответната индикация на района, предвидена във втората колона от приложението.
5. Под едно търговско описание може да се търгува само един-единствен вид риба.“
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Независимо от това продукти, които са съответствали на изискванията на Регламент (ЕИО) № 2136/89 преди неговото изменение с настоящия регламент, могат да бъдат предлагани на пазара до 1 ноември 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 декември 2008 година.